Na Bophelo bjo bo sa Felego bo a Kgonega? | Dipotšišo tša Beibele di a Arabja
Na bophelo bjo bo sa felego bo a kgonega?
Ke tokišetšo efe yeo e ka re lokollago lehung?
Motho wa pele, Adama, o phetše nywagakgolo e mentši. Eupša mafelelong, o ile a tšofala le go hwa. Ga e sa le go tloga ka nako yeo, batho ba ile ba leka ditsela tše dintši gore ba pheme go tšofala. Lega go le bjalo, ga go le o tee yo a kilego a kgona go efoga lehu. Ka baka la’ng? Adama o ile a tšofala le go hwa ka ge a dirile sebe ka go se kwe Modimo. Re a tšofala ka gobane re abetše sebe le kotlo ya sona go Adama, e lego lehu.—Bala Genesi 5:5; Baroma 5:12.
E le gore re hwetše bophelo bjo bo sa felego, re nyaka motho yo a ka re lefelelago topollo. (Jobo 33:24, 25) Topollo ke tefo e lefšago bakeng sa go lokolla motho, gomme rena re nyaka go lokollwa lehung. (Ekisodo 21:29, 30) Jesu o ile a lefela tefo yeo ge a be a re hwela.—Bala Johane 3:16.
Re ka hwetša bjang bophelo bjo bo sa felego?
Ga se batho ka moka bao ba tla lokollwago bolwetšing le botšofading. Ge e le gabotse, batho bao ba sa kwego Modimo, bjalo ka ge Adama a dirile, ba tla lahlegelwa ke tokelo ya go phela. Ke feela batho bao ba lebaletšwego dibe tša bona bao ba tla hwetšago bophelo bjo bo sa felego.—Bala Jesaya 33:24; 35:3-6.
E le gore re lebalelwe, re swanetše go gata mogato. Re swanetše gore re tsebe Modimo ka go ithuta Lentšu la gagwe, Beibele. Le re ruta kamoo re ka hwetšago tsela e kaone ya bophelo le kamoo re ka amogelwago ke Modimo le go hwetša bophelo bjo bo sa felego.—Bala Johane 17:3; Ditiro 3:19.
Na Dibe tša Rena di ka Lebalelwa?
Na Modimo o lebalela gaešita le dibe tše dikgolo? Re swanetše go dira’ng ge e ba re nyaka go amogelwa ke Modimo?
mailto:?body=Na Bophelo bjo bo sa Felego bo a Kgonega?%0a%0ahttps%3A%2F%2Fwww.jw.org%2Ffinder%3Fdocid%3D2013490%26wtlocale%3DSE%26srcid=share⊂ject=Na Bophelo bjo bo sa Felego bo a Kgonega?